
Abstract 

În această lucrare evidenţiez şi compar principalele teorii cauzale ale referinţei 
pentru nume proprii, şi propun o nouă abordare pe baza analogiei lanţului cauzal al 
referinţei cu lanţul de blocuri din tehnologia blockchain şi teoria narativă a lui Paul 
Ricoeur. După o scurtă Introducere în care trec în revistă tipurile de propoziţii din 
conceptul de lumi posibile, şi o prezentare generală a teoriei în Teoria cauzală a 
referinţei, prezint teoria cauzală iniţială a referinţei propusă de Saul Kripke, apoi două 
teorii cauzale hibride dezvoltate de Gareth Evans şi Michael Devitt. În secţiunea 
Blockchain şi arborele cauzal al referinţei prezint ideea mea despre o dezvoltare a unei 
noi teorii cauzale a referinţei pentru nume proprii printr-un arbore cauzal al referinţei. 
În Concluzii vorbesc despre dezvoltarea ulterioară a modurilor în care termenii 
referenţiali s-ar putea referi la anumite obiecte şi indivizi, principalele critici ale teoriilor 


cauzale, şi sugestii de dezvoltare pe viitor. 

Introducere 

John Stuart Mill a susţinut că numele pot fi împărţite în două tipuri: conotative şi 
non-conotative. Numele proprii sunt singurele nume de obiecte care nu sunt conotative 
şi nu au, în mod strict, nicio semnificaţie. (Mill 1882) 

John Searle susţine că fiecare nume propriu este asociat cu un set de descrieri care 
determină referinţa. Astfel, numele denotează indirect. (John R. Searle 1958) 

Saul Kripke critică viziunea fregeană susţinută de Searle, argumentând că numele 
sunt direct corelate cu nominatul lor, iar numele proprii sunt designatori rigizi asigurând 
același individ în orice lume posibilă. Kripke extinde această idee şi pentru tipuri naturale 
de lucruri: uman, câine, aur, apă, care nu ar fi descriptive, ci direct denotative. (S. Kripke 
1980) Hilary Putnam a ajuns, ulterior, la aceeaşi concluzie. (Putnam 1973) 

Gareth Evans prezintă propria sa viziune, în care distinge două tipuri de teorii 
descriptive: o teorie despre ceea ce un vorbitor denotă printr-un nume şi o teorie despre 
ceea ce denotă un nume în sine. (Evans and Altham 1973) 

Ulterior, Searle revine apărându-se împotriva criticilor lui Kripke, introducând 
conceptele de "conţinut intenţionat" şi “stare intenţionată”. 

În definițiile şi argumentaţiile lor, filosofii s-au folosit de conceptul de lumi 
posibile, cu lumea reală ca una dintre multele lumi posibile. Fiecare declaraţie este fie 
adevărată, fie falsă, în orice lume posibilă. Avem, astfel, propoziţii adevărate (cele care 
sunt adevărate în lumea reală), false (care sunt false în lumea reală), posibile (cele 
care sunt adevărate în cel puţin o lume posibilă), imposibile (sau, în mod necesar 
propoziții false, cele care nu sunt adevărate în nicio lume posibilă), necesar adevărate 
(cele care sunt adevărate în toate lumile posibile) şi contingente (cele care sunt 


adevărate în unele lumi posibile şi false în altele). Saul Kripke a introdus pentru prima 

dată o semantică a logicii modale, în care o afirmaţie posibilă este adevărată în cel puţin 


o lume posibilă, iar o afirmaţie necesară este adevărată în toate lumile posibile. 


1. Teoria cauzală a referinţei 

Teoriile descriptiviste au încercat să elimine anumite contradicții logice dacă 
numele erau considerate descrieri definite. Kripke a respins valabilitatea acestor teoriile 
descriptiviste argumentând că nu este nevoie de o descriere unică a identităţii, se pot 
utiliza descrieri identificatoare chiar dacă referinţa nu a fost identificată corect, şi o 
descriere (spre deosebire de un nume) nu poate funcţiona ca indicator rigid. 

Ulterior, teoriile descriptiviste au extins această idee a descrierii definite la un set 
de descrieri sau o medie ponderată a acestor descrieri. 

Teoriile cauzale ale referinţei descriu modul în care termenii dobândesc referenţi 
specifici (în special termeni logici, nume proprii şi termeni naturali) bazat pe dovezi. În 
cazul numelor, o teorie cauzală a referinţei presupune că 1) referentul numelui este fixat 
printr-o numire original (denumită de Saul Kripke "botez iniţial”), după care numele 
devine un designator rigid al acelui obiect; 2) numele este transmis ulterior rin 
comunicare printr-un lanţ cauzal. Saul Kripke şi Hilary Putnam au propus extimderea 
teoriei cauzale şi pentru termenii naturali. 

În general, teoriile cauzale ale referinţei se pot clasifica în teorii cauzal-istorice ale 
referinței (versiunea originală), reprezentate în special de Keith Donnellan (Donnellan 
1972) şi Saul Kripke, (S. A. Kripke 1979) cu ideea unui lanţ cauzal-istoric, (Cumming 
2016) şi teorii cauzal-descriptive ale referinței, (Psillos 1999) dezvoltate de David Lewis, 
(Lewis 1984) pe ideea că trebuie să existe un sistem descriptiv minimal ca intermediar la 


relaţiile cauzale dintre vorbitor şi obiect. 

Principala critică a teoriei cauzale a fost că modul de comunicare între diferiţii 
utilizatori ai numelui este insuficient de explicat. 
Louis deRosset a evidenţiat principalele diferenţe între teoriile descriptiviste şi cele 


cauzal-istorice: (deRosset 2011) 
Teoriile descriptiviste Teoriile cauzal-istorice 


Nu contează informaţiile, numai 
Informaţiile personale ajută la 
poziţia istorică determină referentul 
determinarea referinţei numelui 


numelui 
Nu poţi fi dezinformat masiv despre Poţi să fii masiv dezinformat despre 
referentul numelui referentul numelui 


Nu poţi fi cu adevărat insuficient 
Poţi fi insuficient informat despre 
informat cu privire la referentul numelui - 
referentul numelui 
astfel de situaţii sunt cazuri de deferenţă 


Dacă eşti insuficient informat, dar Dacă eşti insuficient informat, dar 
încă foloseşti un nume pentru un anumit încă foloseşti un nume pentru un anumit 
individ, trebuie să te poţi gândi la propriile individ,, nu este nevoie să te poţi gândi la 


cuvinte propriile cuvinte 


2. Saul Kripke 
Începând cu anii 1960, Kripke a fost o figură centrală într-o serie de domenii legate 
de logica matematică, filozofia limbii, filosofia matematicii, metafizica, epistemologia şi 
teoria seturilor. A avut contribuţii influente şi originale la logică, în special logica modală, 
şi în filozofia analitică, cu o semantică a logicii modale care implică lumi posibile, numită 
acum semantica Kripke. (Fodor 2004) EI a dezvoltat argumentul că necesitatea este o 

noţiune "metafizică", care trebuie separată de noţiunea epistemică a priori, şi că există 
adevăruri necesare care sunt adevăruri a posteriori, cum ar fi "apa asta este H20”. 

În Numire şi necesitate Kripke a propus o teorie cauzală a referinţei, conform 
căreia un nume se referă la un obiect prin virtutea unei conexiuni cauzale cu obiectul, 
mediată de comunităţile vorbitorilor. EI afirmă, de asemenea, că numele proprii, spre 
deosebire de majoritatea descrierilor, sunt desemnări rigide (numele propriu se referă la 
obiectul numit în orice lume posibilă în care obiectul există). (S. Kripke 1980) Ideile din 
Numire şi necesitate au evoluat în timp, dezvoltându-se pe baza cercetărilor formale 
anterioare în teoria modelelor pentru logica modală, pe baza principiului leibnizian al 
indiscernabilităţii identicilor. 

Kripke afirmă că descrierile nu pot fi luate ca definiţii ale denumirilor, nici 
referinţele lor, nici semnificaţiile lor. Kripke introduce astfel termenul "designator rigid" 
pentru ceva ce desemnează acelaşi obiect în orice lume posibilă şi susţine că numele 
proprii sunt denumiri rigide. Existenţa unui designator rigid nu implică faptul că obiectul 
există în orice lume posibilă. Aceasta presupune doar că în acele lumi în care designatorul 
există, este acelaşi obiect. Kripke enumeră și începe să discute cele şase teze ale teoriei 
descriptiviste a numelor, evidențiind o condiţie (de ne-circularitate) necesară pentru 
satisfacerea acestor teze: 

Pentru orice teorie de succes, exprimarea nu trebuie să fie circulară. Proprietăţile utilizate 


la vot nu trebuie să implice ele însele noţiunea de referinţă în aşa fel încât să fie în 
cele din urmă imposibil de eliminat. 


El respinge teoria conform căreia referentul unui nume trebuie identificat printr- 
un proces de judecată în care descrierile sunt comparate sau evaluate. Pentru a evita 
circularitatea, descripţia identificatoare, deşi nu trebuie să includă o auto-referinţă, poate 


să includă o referire la referinţa altcuiva (o referinţă poate să-şi împrumute de la o altă 

referinţă autentificarea sa). Astfel, Kripke schiţează o teorie cauzală a referinţei: un nume 
se răspândește ca printr-un lanţ prin vorbe între oameni. Lanţul începe când un copil 
primeşte numele şi părinţii încep să vorbească despre copilul care foloseşte acest nume. 
La celălalt capăt ar putea fi o persoană care nu s-a întâlnit niciodată cu persoana şi cu 
siguranţă nu ştie calea urmată de lanţul de nume pentru a ajunge la el. În opinia lui 
Kripke, există o legătură de la "botezul" iniţial, dar detaliile sunt neclare. 

Spre deosebire de Strawson care impune cerința că vorbitorul trebuie să ştie de la 
cine a primit referinţa, (P. F. Strawson 1950) teoria lui Kripke nu impune nicio cerinţă de 
felul acesta: ceea ce este relevant nu este cum gândeşte vorbitorul că a primit referinţa, ci 
lanţul actual de comunicare. Referinţa, pentru Kripke, depinde nu doar de ceea ce gândim 
noi înşine, ci şi de comunitate, de istoria modului în care numele ajunge să fie preluat de 
vorbitor, şi de alte aspecte asemănătoare. Pentru o astfel de teorie rezultatele sunt 
oarecum diferite în cazul unui om faimos faţă de un om obișnuit. Practic, conform lui 
Kripke, are loc un „botez” iniţial în cadrul căruia obiectul poate fi numit prin ostensiune 
sau referința numelui poate fi fixată printr-o descriere. Când o persoană comunică altora 
numele, cel care primeşte numele trebuie să aibă intenţia, atunci când îl foloseşte, să îi 
atribuie aceeaşi referinţă. 

Kripke admite că există anumite cazuri în care descrierile determină de fapt o 
referinţă, dar acestea nu sunt sinonime cu numele. Referentul numelor este de obicei 
determinat de o serie de legături cauzale între oamenii care au folosit numele, iar atunci 
când referentul unui nume este determinat de o proprietate atribuită acelui lucru numit, 
legătura este contingentă, mai degrabă decât necesară sau esenţială. 

Kripke evidenţiază situaţia în care vorbitorul are opinii eronate despre o persoană, 
caz în care referinţa este determinată prin aceea că vorbitorul este un membru al unei 

comunităţi de vorbitori care utilizează numele, care a fost transmis prin tradiţie de la o 
verigă la alta. Rolul proprietăţilor unic identificatoare, în multe cazuri de designare, este 
doar să fixeze o referinţă, prin unele indicii contingente. 

Această teorie cauzală a referinţei poate genera mai multe probleme: pot există 
nume care nu se referă, lanţul poate fi întrerupt, poate apare o schimbare de referinţă, 
etc. În plus, Kripke nu a explicat suficient ce anume constituie o "legătură" în lanţ. 

Conform lui Kripke, sensul unui nume este obiectul la care se referă, și referentul 
unui nume este determinat de o legătură cauzală între un fel de "botez" şi declaraţiile 
ulterioare. El recunoaşte astfel posibilitatea unor proprietăţi semantice suplimentare 
pentru propoziţiile care conţin nume, putându-se explica astfel de ce două nume care se 
referă la aceeaşi persoană pot da valori diferite ale adevărului în propoziţii despre 
credinţe. Ulterior, în articolul Un puzzle despre credință, Kripke pare să se opună acestei 
posibilităţi. (S. A. Kripke 1979) Argumentul său ar fi acela că două nume care se referă la 
acelaşi obiect dar au proprietăţi semantice diferite ar trebui să explice prin faptul că 
numele co-referenţiale se comportă diferit în propoziţii despre credinţe diferite. Kripke 
afirmă că acest lucru demonstrează că atribuirea de proprietăţi semantice suplimentare 
numelor nu explică ce se intenţionează. 

Kripke schiţează o imagine cauzală a numelor cu două componente: fixarea 
referinţei şi împrumutul de referinţă. (Devitt and Sterelny 1999) Fixarea referinţei unui 
nume se obţine în virtutea unui "botez iniţial”. Referinţa este fixată la un obiect de către 
o persoană prezentă, prin ostensiune sau prin descriere. Ulterior numele se propagă prin 
împrumutul de referință, printr-un "lanţ de comunicare cauzal”, răspândindu-se în 
comunitate. Lanţul se păstrează cel puţin cât timp persoanele care aud numele identifică 


referinţa cu acelaşi obiect despre care au auzit. 

Kripke oferă exemple în care teoria lui nu pare să eşueze, precum în cazul 
schimbărilor de referinţă de la o persoană care a existat la un caracter fictiv. 

Lanţul cauzal al referinţei poate include o persoană care nu s-a întâlnit niciodată 
cu persoana referenţiată şi să nu ştie ce calea a urmat lanţul pentru a ajunge la el. În 
exemplul faimosului fizician american Richard Feynman, 

"Chiar dacă nu-şi mai aminteşte de la cine a auzit de Feynman sau de la cine a auzit 
vreodată de Feynman. Ştie că Feynman este un faimos fizician. Un anumit pasaj 
din comunicare care se referă în cele din urmă la omul însuşi [Feynman] ajunge la 
vorbitor. Atunci el se referă la Feynman chiar dacă nu-l poate identifica în mod 
unic. (...) [Ar putea] avea probleme în a distinge între Gell-Mann şi Feynman. Deci, 
el nu trebuie să ştie aceste lucruri, în schimb a fost stabilit un lanţ de comunicare 


care merge până la însuşi Feynman, în virtutea apartenenţei la o comunitate care 
a trecut numele de la o legătură la alta." (S. Kripke 1980, 91) 


Din păcate, Kripke nu oferă prea multe şi clare detalii, precum ce anume constituie 
o "legătură" în lanţ. În plus, teoria lui Kripke generează şi anumite probleme, precum 
existenţa numelor care nu referă la persoane reale, sau posibilitatea ca lanţul să se 
întrerupă, sau să apară o schimbare de referinţă pe parcurs, precum în cazul Madagascar 
analizat de Gareth Evans. (Evans and Altham 1973) 

Searle, în Nume proprii şi intenţionalitate, (John Rogers Searle 1982) critică teoria 
lui Kripke: explicaţia introducerii numelui în botez este, în fapt, descriptivă; lanţul cauzal 
extern nu ajunge la obiect, doar la botezul obiectului, care poate sau nu să aibă o legătură 
cauzală externă cu obiectul; putem să introducem un nume prin descriere şi să îl folosim 
ca referinţă, chiar şi ca "designator rigid", iar entităţile abstracte cu nume proprii sunt 
incapabile să iniţieze lanţuri cauzale fizice; lanţul cauzal nu este "pur”, include un conţinut 
intelectual asociat cu fiecare utilizare a unui nume. Concluzia lui este că imaginea lanţului 


de cauzalitate al lui Kripke nu oferă nici o condiţie suficientă, nici una necesară. Greşeala 

unei astfel de teorii cauzale ar fi că ea depăşeşte analogia dintre referinţă şi percepţie care 


este dezvoltată explicit de Donnellan. (Donnellan 1974) 


3. Gareth Evans 

Gareth Evans, în Teoria cauzală a numelor, a afirmat că teoria cauzală a referinţei 
trebuie să fie extinsă pentru a include ceea el numeşte "baze multiple”. După botezul 
iniţial, folosirea numelui în prezenţa persoanei poate, în circumstanţele potrivite, să fie 
considerată ca întărind numele în referentul său. Pentru cei care sunt în contact direct cu 
persoana, referinţa pentru exprimarea numelui se rezolvă printr-un un lanţ cauzal care 
include persoane care au cunoscut-o cu ocazia ”botezului”, sau prin fixarea indexabilă a 
persoanei la nume în momentul comunicării. Lanţul cauzal poate continua printr-o serie 
de utilizări referenţiale a numelui pe tot parcursul vieţii persoanei. Dacă apar confuzii, 
poate apare comutarea referentului unui nume. (Evans and Altham 1973) 

Conform lui Evans, teoria cauzală în varianta sa iniţială permite ca, oricât de 
îndepărtată sau obscură ar fi legătura de cauzalitate dintre folosirea unui nume propriu 
şi obiectul la care s-a referit iniţial, referinţa se păstrează. Teoria ignoră astfel contextul 
apelând la "trucuri magice”, şi deci nu poate explica schimbările de referinţă. 

Evans este de acord cu Kripke în respingerea teoriei descriptive a referinţei, 
susţinând că un subiect se poate gândi la un anumit obiect în virtutea existenţei unei 
relaţii contextuale cu el; dar contestă imaginea kripkeană acceptând ideea că un nume își 
poate schimba referinţa în timp şi susţinând că o simplă legătură cauzală este insuficientă 
pentru a trimite la referinţă. 

Ulterior, în Varietăţile referinţei, (Evans 1982) preia principiul lui Frege "nicio 


referinţă, niciun gând" (o propoziţie care conţine un nume fără o referinţă nu are valoare 

de adevăr şi nu exprimă un gând); astfel funcţia semantică a unui nume este de a se referi 
la un obiect, excluzând numele cu sens dar fără referinţă. Dar, spre deosebire de Frege, 
apelează la asimilarea de către Frege a "folosirii numelor goale cu utilizările ficționale ale 
limbajului care exprimă simţurile pretinse sau "gândurile prefăcute".” (Borchert 2006) 

Pentru Evans, termenii singulari (inclusiv cei care includ pronume demonstrative) 
se conformează principiului "nicio referinţă, niciun gând", numindu-i "russellieni”. 

Evans respinge teza solidă (că condiţiile teoretice ale descrierii sunt suficiente) 
acceptând teza mai slabă că pentru nume este necesară o identificare descriptivă. El vede 
astfel teoria descrierii nediferenţiate ca expresie a două idei. 


"”(a) denotarea unui nume este determinată de ceea ce vorbitorii intenţionează să facă 
referire la utilizarea numelui 


(b) obiectul pe care un vorbitor intenţionează să îl numească prin folosirea unui nume 


este cel care satisface sau se potriveşte majorităţii descrierilor care alcătuiesc 
grupul de informaţii pe care vorbitorul le-a asociat cu numele.” (Evans and Altham 


1973) 


Cu (a) sunt probleme când este interpretată la nivel micro, dar la nume, ca şi 
pentru alte expresii din limbaj, ceea ce semnifică depinde de cum le folosim. (b) este 
adevărata problemă: referentul intenţionat al unei utilizări obişnuite a unui nume de către 
un vorbitor nu poate fi un element izolat cauzal de comunitatea şi cultura utilizatorului; 
dar "relaţia cauzală importantă se află între stările şi faptele acestui item și setul de 
informaţii al vorbitorului, nu între elementul numit cu un nume şi utilizarea 
contemporană a acestuia de către vorbitor.” (Evans and Altham 1973) Denotarea unui 
nume în comunitate va depinde într-un mod complex de ceea ce intenţionează să facă 
referire cei care folosesc acest termen ("referentul intenţionat"). 

Evans încearcă să elimine problema ambiguităţii folosindu-se de o noţiune 


nedefinită de referinţă a vorbitorului prin împrumuturi din teoria comunicării. Noi ne 

obţinem cunoaşterea şi ne formăm convingerile în procesul de colectare a informaţiilor 
prin o interacţiune cauzală cu un anumit obiect care face parte dintr-un lung lanţ cauzal. 
Legendele şi imaginaţia pot adăuga elemente noi. Identificarea incorectă poate diferenţia 
sursa considerată a informaţiilor de cea reală. Rezultă că un set de informaţii poate 
conţine elemente din surse diferite, putându-se ajunge la un element dominant 
aparţinând unei surse diferite de cea iniţială. Un vorbitor ajunge să se refere de obicei, la 
elementul dominant din setul de informaţii asociat. 
În acest context, Evans oferă următoarea propunere de definiţie: 


""NP" este un nume al lui x dacă există o comunitate C 


”1. în care este cunoscut faptul că membrii comunităţii au în repertoriul lor procedura de 
a folosi "NP" pentru a se referi la x (cu intenţia de a face referire la x); 


"2. succesul referenţierii în orice caz special care a intenţionat să se bazeze pe cunoaşterea 
comună între vorbitor şi ascultător că "NP" a fost folosit pentru a face referire la x 
de către membrii comunităţii, şi nu după cunoaşterea comună a satisfacerii de 
către x a unor predicate încorporate în "NP".” 

Astfel, Evans face disticţia între folosirea pe baza a ceea ce ştim şi folosirea pe alte 
baze, distingând astfel între "funcţionarea referenţială a denumirilor, care pot fi descrieri 
gramaticale, de cele ale descrierilor.” (Evans and Altham 1973) Intenţiile singure nu sunt 
suficiente pentru ca un nume să obţină o denotare, dar fără intenţii manifeste nu poate 
exista cunoaşterea comună necesară pentru practică. 

Condiţiile lui Evans sunt mai stricte decât cele ale lui Kripke, eliminând magia” 
acestuia. 

Pentru a permite ca numele să își poată schimba denotarea, Evans propune o 


suplimentare a definiţiei de mai sus cu un termen nou, deferenţial (cu privire la persoane 


sau grupuri de persoane care extind utilizarea unor expresii într-o comunitate). 

Evans oferă diferite argumente pentru a arăta că teoria lui Kripke nu corespunde 
practicii noastre de a folosi nume: (Bhowmick 2015) determinarea contextuală a despre 
cine este vorba este importantă cu excepţia teoriei cauzale, (Bhowmick 2015, 194) se poate 
folosi numele fără a fi neapărat cauzal conectat cu alţi utilizatori ai numelui, există 
posibilitatea unei abordări unificate pentru toate modalităţile de eliminare a ambiguităţii 
discursului, schimbarea de referinţă nu este luată în considerare de teoria cauzală a 
referinţei. 

În concluzie Evans nu afirmă că teoria cauzală este greşită; el încearcă doar să o 
adapteze la folosirea numelor de oameni în circumstanţe obișnuite. 

Gareth Evans afirmă că pot exista variaţii mari între înțelegerea "producătorilor” 
(persoane care asociază numele cu recunoaşterea persoanei) şi a "consumatorilor” (care, 
conform lui Evans, "nu sunt capabili să injecteze noi informaţii în practică, ci trebuie să 
se bazeze pe colectarea informaţiilor provenite de la producători." (Evans 1982) de 
declaraţii de nume proprii. Conform lui Sikander Iamil, acceptorii sunt adevărații jucători 
în utilizarea numelor proprii, folosind numele unui anumit referent pe baza informaţiilor 
primite de la alţi vorbitori. Dar există o posibilitate de denaturare a informaţiilor primite, 
întrucât numele proprii se întăresc, după numire, doar prin folosirea lor de către 
acceptori: "Semnificaţia numelui propriu este asigurată de corespondenţa sa imediată cu 
un anumit obiect. De aceea, un nume propriu şi un referent ar trebui să meargă împreună; 
gândirea la unul va conduce la celălalt... orice vorbitor poate folosi un anumit nume chiar 
fără să aibă o înţelegere a acestuia, ceea ce înseamnă pur şi simplu înţelegerea obiectului 
corespunzător, şi anume a lui referent. Dar este posibil ca o dezinformare să contamineze 
gândirea vorbitorului cu privire la referentul numelui.” (Jamil 2011) Evans argumentează 
că "înţelegerea deplină a utilizării unui nume impune ca referentul numelui să fie un 

obiect al gândirii subiectului." (Evans 1982) Astfel, numele proprii depind de credinţa, 
gândurile şi intenţiile utilizatorilor. 

Numai un producător prezintă argumente solide datorită cunoaşterii sale iniţiale 
a numelui. Consumatorul cunoaşte referentul doar în funcţie de informaţiile oferite de 
producător. 

Cu cât un nume este folosit mai frecvent de vorbitori, cu atât el se întăreşte mai 
mult în mintea vorbitorilor, făcându-l din ce în ce mai autentic. În cazul în care un nume 
cu referenţi diferiţi în două reţele distincte de comunicare, sunt necesare informaţii 
suplimentare pentru o identificare corectă atunci când informaţia trece de la o reţea la 
cealaltă. 

O problemă specială apare în cazul unei comunităţi care funcţionează ca un sistem 
închis dar permeabil la informaţii. Într-un astfel de sistem închis un nume poate fi 
distorsionat (în mod intenţionat sau nu), rezultând mai multe nume proprii pentru acelaşi 
referent care pot funcţiona în paralel, suprapunându-se uneori în comunicaţia dintre 
reţele diferite. Această denaturare poate lua forma răspândirii de ştiri false ("fake news”), 
sau poate fi folosită în mod intenţionat în procese de calomniere a unei persoane sa a unui 
grup de persoane, sau chiar în cadrul propagandei la nivel de stat. Într-un astfel de caz, 
cadrul de tipulare a referinţei prin nume propus de Kripke prin botezul iniţial nu se mai 
aplică. Această denaturare nu va apare atunci când se aplică principiul recursiv propus de 
Saul Kripke, prin care cel care a stabilit referinţa la botezul iniţial stipulează practici în 
utilizarea aplicării numelor proprii, iar consumatorii vor folosi numele în acest sens, 
apelând o folosire specifică identică cu cea propusă de cel care a numit. 

Schimbarea de referinţă nu este posibilă conform teoriilor descriptive. Teoriile 
cauzale iniţiale nu îşi pun problema schimbării de referinţă. Gareth Evans ia în 

considerare semnificaţia schimbării de referinţă, posibilă chiar de la botezul iniţial, deşi 
schimbarea referinţei la numele propriu este mult mai dificilă decât în cazul termenilor 
naturali, dând ca exemplu în acest sens cazul Madagascar. (Evans and Altham 1973) 

Evans a argumentat că purtătorul unui nume propriu, folosit de o comunitate de 
vorbitori, este sursa principală de cauzalitate a informaţiilor pe care membrii comunităţii 
le asociază cu numele. Imogen Dickie consideră sugestia lui Evans drept un progres 
major, dar care generează anumite probleme. (Dickie 2011) Dickie ia "numele propriu" ca 
un termen natural de tip semantic standard sau implicit, pentru care nu sunt necesare 
setări suplimentare. Această afirmaţie permite ca numele proprii să poată fi folosite în 
alte moduri (de ex., pentru a comunica despre alte obiecte decât purtătorii lor) în funcţie 
de scenarii. 

Dickie conchide că Evans are dreptate că numele propriu are o structură în esenţă 
asimetrică, atribuind un rol privilegiat unui grup de vorbitori de bază. Dar Evans se înşală 
afirmând că producătorii sunt importanţi în stabilirea unei practici bazate pe nume, 
sugerând că rolul producătorilor este de a asigura dominanţa, dar aceasta nu implică 
transmiterea exactă a informaţiilor. Consumatorii sunt participanţi activi. 

Conform lui Evans, starea mentală a vorbitorului contează în determinarea 
referinţei. Pentru el, originea cauzală a unui nume nu este importantă în referinţă; un 
obiect capătă un nume în virtutea faptului că este sursa principală de cauzalitate a 
informaţiilor asociate cu un nume. (Bhowmick 2015, 195) 

Dar, eliminând necesitatea botezului iniţial, teoria lui Evans generează două 
obiecţii: problema qua şi problema sursei cauzale incorecte. 

Problema qua ia în considerare exemplul cu pisica "Trump" care era de fapt un 
ghiveci de flori. Din punct de vedere intuitiv, se pare că utilizarea acestui nume nu se 

referă la nimic, este un nume gol. Rezultă că referenţierea cu succes necesită ca individul 
care iniţiază folosirea unui nume să aibă cel puţin o noţiune corectă despre obiectul pe 
care îl referă. 

Problema sursei cauzale incorecte apare atunci când referentul nu mai este legat 


de un nume de către indivizi care au fost în prezenţa obiectului. 


4. Michael Devitt 

Michael Devitt dezvoltă o teorie cauzală hibridă a numelor proprii negoale şi a 
anumitor termeni singulari care seamănă semantic cu acestea. Acesta consideră că 
utilizarea unui nume, desemnează un obiect nu în virtutea diferitelor informaţii pe care 
le ştim despre el, ci a unei reţele de cauzalitate care începe de la primele utilizări ale 
numelui pentru a desemna obiectul, printr-un "împrumut de referinţă” de la utilizările 
anterioare. (Devitt 1981) 

După ”ceremonia” iniţială de numire, pentru a utiliza acest nume, un vorbitor 
trebuie să aibă deja abilitatea de a folosi nume (“o stare mentală care este adusă într-un 
limbaj prin percepţia unei ceremonii de desemnare... capabilă să producă (în parte) 
anumite feluri de rostiri”). Primele utilizări sunt legate cauzal de obiect, şi apoi transmise 
printr-un lanţ cauzal numit de Devitt "lanţul d”, de la "desemnare." Abilitatea permite 
folosirea numelui într-o predicare obişnuită. Dar, spre deosebire de teoriile descriptiviste, 
nu este necesar ca o persoană să aibă un set substanţial de credinţe care implică numele. 

Lanţurile cauzale care sunt legate împreună formează reţeaua cauzală pentru un 
tip de nume. Pot exista mai multe lanţuri d pe care se bazează utilizarea unui nume de 


către o persoană, şi o reţea de cauzalitate la baza simbolului său formată din uniunea 


16 


Nicolae Sfetcu: Teorii cauzale ale referinței pentru nume proprii 


tuturor acestor reţele individuale. Devitt introduce termenul de ”jeton de nume” care 
desemnează obiectul în care este întemeiat lanţul d care stă la baza acestuia. 

De fiecare dată când auzim un nume folosit, trebuie să-l asociem cu o abilitate. 

Înțelegerea corectă a utilizării unui nume ambiguu se bazează, în principal, pe 
contextul (extern) pentru indicii, reprezentat de obicei de un ghid fiabil în ceea ce priveşte 
vorbitorul. Indicii obţinuţi din context depind foarte mult de ceea ce deja credem, în 
special despre vorbitor (ce credem că vorbitorul poate desemna cu acest nume, şi ce 
credem că el crede că putem desemna prin el şi ce crede că noi ştim despre abilităţile sale 
de desemnare). Un alt indiciu important pentru interpretarea unui jeton de nume este 
predicatul folosit cu acesta. În cazul unui context ambiguu, putem solicita vorbitorului să 
ne spună intenţiile sale. 

Lanţul d începe cu percepţia obiectului. Cazurile clare sunt cele de "percepţie faţă- 
în-faţă" a obiectului. Legătura dintre un jeton de nume şi obiectul său poate fi mediată de 
o descriere. Dacă această conexiune trebuie să fie un lanţ ad-hoc, este una descriptivă. 

Conform lui Devitt, referința încrucişată este un exemplu al modului în care un 
jeton poate depinde pentru referinţa sa de un altul. În teoria lui a împrumutului de 
referinţă, un tip analog, de dependenţă este mulţimea celor mai multe jetoane cu termen 
singular. De asemenea, dacă un obiect este selectat de o descriere atributivă la denumirea 
sa, atunci numele rezultat va fi atribuit şi obiectul nu este implicat în reţeaua de 
cauzalitate pentru acest termen la începutul reţelei, dar poate fi implicat ulterior. În caz 
contrar reţeaua devine împământată în obiect şi un nume atributiv devine designaţional. 
Punerea la pământ permite unei teorii cauzale să explice schimbarea de referinţă şi 


3 


anumite erori și neînţelegeri. 

Un nume poate fi întemeiat indirect în obiectul său, pe anumite tipuri de 
reprezentări ale obiectului. 

Devitt afirmă că un jeton de nume desemnează un obiect dacă şi numai dacă 
numele de bază este un lanţ d întemeiat în obiect. Lanţurile d constau din trei tipuri 
diferite de legături: punctele care leagă lanţul de un obiect, abilităţile de a desemna, şi 
comunicarea în care abilităţile sunt transmise sau întărite (împrumut de referinţă). O 
persoană poate pierde capacitatea de a desemna un obiect, atunci când încetează să mai 
aibă gânduri care includ jetoanele întemeiate în obiect. O asociere între descriere şi nume 
constă în păstrarea credințelor pe care utilizatorul le-ar exprima folosind numele şi 
descrierile. Dar nu toate gândurile sunt convingeri. 

O problemă care poate apare este când lanţurile cauzale pentru termen pot fi 
împământate în mai multe obiecte, sau nu sunt împământate în niciun obiect. Sau, mai 
multe capacităţi, şi deci mai multe reţele, pot avea un rol în producerea unui termen de 
desemnare. De asemenea, şi neînțelegerile pot duce la implicarea mai multor obiecte într- 
o reţea de cauzalitate. 

Împământările joacă un rol esenţial în teoria lui Devitt, reprezentând legătura 
finală dintre toate denumirile (designaţionale) şi lume. 

În cazul unei schimbări de desemnare, există două posibilităţi: numele vechi 
continuă să coexiste cu cel nou, sau nu. Această posibilitate permite o explicaţie plauzibilă 
a trecerii treptate de la o convenţie de denumire la alta.. Pentru ca o schimbare de 
desemnare să aibă loc, o reţea iniţial împământată într-un obiect trebuie să ajungă să fie 


împământată în altul. Obiectul trebuie să fie din aceeaşi categorie mai generală. 

În cazul mai multor reţele, similitudinea între ele este o chestiune de grad, 
rezultând diferite noţiuni de sinonimie care pot fi definite în termeni de asemănare. Două 
reţele devin mai asemănătoare dacă sunt împământate în acelaşi obiect. 

Deşi majoritatea denumirilor sunt conceptuale, unele sunt atributive, respectiv o 
reţea este întemeiată pe un obiect printr-o descriere. 

Lanţurile d se bazează pe unele noţiuni care rămân în mare parte inexplicabile; 
noţiunea de percepere a unui obiect nu este suficient de clară; la fel în cazul noţiuni de 
gândire, şi a noţiunii de cauză. 

Ideea de bază a teoriei cauzale a împământării lui Devitt este că numele este 
introdus la o numire formală sau informală, în prezenţa obiectului. Percepția trebuie să 
fie cauzală. Un martor la numire va avea abilitatea semantică de a folosi numele pentru a 
desemna obiectul în virtutea legăturii cauzale; percepţia obiectului a determinat 
gândurile care au condus la utilizarea numelui. 

Teoria cauzală a împrumutului de referință presupune că oamenii care nu sunt 
martori la numire dobândesc abilitatea semantică de la acei martori, acesta fiind tot un 
proces cauzal perceptiv. Numele este folosit în comunicare. Ascultătorii pot dobândi 
abilitatea de a folosi numele pentru a desemna obiectul în virtutea unor lanţuri cauzale 
care leagă obiectul, numirea şi utilizatorul prin discuţie. 

Un nume are atât referinţă cât şi sens. Sensul unui nume este o proprietate 
particulară a numelui, de desemnare a purtătorului său printr-un anumit tip de legătură 
cauzală între nume şi purtător. Aspectele realităţii pe care trebuie să le apelăm pentru a 
explica referinţa sunt suficiente pentru sens. Referinţa unui nume este determinată de 


lanţurile de cauzalitate adecvate, şi deci de sensul său. 

Teoria dezvoltată de Devitt partajează cu teoriile descriptive capacitatea de a 
contabiliza anumite trăsături speciale ale limbajului natural: stimul independent (lanţul 
cauzal de care depinde utilizarea sa nu necesită prezenţa obiectului); arbitrar şi 
independent de mediu (orice simbol din orice mediu poate fi plasat în relaţia cauzală 
adecvată cu obiectul); şi deci trebuie învăţat. Spre deosebire de teoriile descriptive, 
această teorie poate explica şi abstractitatea aparentă a numelor proprii. De asemenea, 
conform lui Devitt ea evită problemele teoriei descriptiviste, poate rezolva problema 
declaraţiilor de identitate, promite o explicaţie a legăturilor finale dintre limbă şi lume, 
iar explicaţia în ceea ce priveşte cauzalitatea pare a fi naturalistă. 

Devitt conclude că teoria cauzală despre nume nu poate fi o teorie "pur cauzală"; 
trebuie să fie o teorie "descriptiv-cauzală", astfel încât un nume este asociat cu o descriere 
într-o împământare, apărând astfel un element descriptiv în caracterizarea unui lanţ d. 

În fixarea referinţei, un nume N este introdus ostensiv la un eveniment de legare 
în prezenţa unui obiect care va deveni de acum înainte referentul. 

Abilitatea de a se referi este o stare mentală care conţine un set de gânduri 
(convingeri, dorinţe sau speranţe) care sunt fundamentate în referent şi asociate cu 
numele. 

În împrumutul de referinţă, acei indivizi prezenţi la numirea iniţială răspândesc 
altora abilitatea de a se referi prin comunicare. 

Pentru a rafina noţiunea de fixare a referinţelor, Devitt foloseşte mai multe 
împământeniri (groundings), fundamentând un nume într-un obiect la fel ca numirea 
iniţială. 

Teoria lui Devitt tratează cu succes problema qua, stipulând că cel care 
împământează nume trebuie să perceapă atât obiectul cât şi gândirea obiectului sub un 

termen general corect. Este necesar un anumit grad de potrivire pentru ca un iniţiator al 
unui nume să obţină un nume într-un obiect. 

În problema sursei cauzale incorecte, teoria lui Devitt oferă, de asemenea, un 
răspuns intuitiv. 

Atât Devitt cât şi Evans consideră că Kripke a mers prea departe negând elementele 
descriptiviste. Gândurile asociate cu numele au un rol în referinţă. Dar sunt de acord cu 
Kripke că numele se referă în virtutea unei relaţii cauzale. 

Dar, deşi Evans crede că botezurile iniţiale nu joacă nici un rol în referinţă, 
generând problema qua și problema sursei cauzale incorecte, Devitt a acceptat ideea că 
numirea este esenţială, dar că nu este nimic necesar în ceea ce priveşte numirea iniţială. 
Prin împământeniri multiple, el evită problema schimbării de referinţă din cauza erorii, 
fără a fi nevoie să elimine fixarea referinţei ca o componentă esenţială a teoriei numelui. 
De asemenea Devitt reuşeşte să evite problema sursei de cauzalitate incorecte deoarece 
numele se pot referi numai dacă sunt cauzal legate de obiect prin percepţie directă, şi 
problema qua stipulând că cei care împământează trebuie să aibă credinţa corectă a 


obiectului sub un termen generic. 


5. Blockehain şi arborele cauzal al referinţei 
Într-un articol anterior, Filosofia tehnologiei blockcehain - Ontologii, (Sfetcu 2019) 
am vorbit despre aplicarea teoriei narative a lui Paul Ricoeur în dezvoltarea unei ontologii 
a tehnologiei blockchain. În această secţiune intenţionez să evidenţiez ideea unei analogii 
între tehnologia blockchain şi teoriile cauzale ale referinţei. În măsura în care 
aprofundarea ulterioară a acestei idei se va dovedi viabilă, voi încerca să dezvolt o teorie 


pe baza acestei analogii. 

Blockchain, (The Economist 2015) (Morris 2016) (Popper 2017) este un lanţ de 
blocuri, (Brito and Castillo 2016) (Trottier [2013] 2018) în continuă creştere care conţine 
înregistrări numite blocuri, care comunică între ele prin mesaje. (The Economist 2015) 
Putem considera un bloc ca fiind o anumită propoziţie. Propoziția este luată în 
considerare doar dacă include referinţa, la fel cum în blockchain un bloc trebuie să 
conţină obligatoriu datele tranzacţiei. Fiecare bloc/propoziţie conţine un marcaj de timp 
şi datele tranzacţiei. Datele tranzacţiei pot fi considerate aici ca analoge referinței, care 
leagă un nume de un obiect. La fel cum în blockchain o tranzacţie este inițiată de un miner 
şi de la el porneşte lanţul cauzal, într-o teorie cauzală există un inițiator care dă numele 
şi stabileşte referinţa între nume şi obiect în cadrul unui proces (botezul iniţial). 

Blockchain este proiectat ca "un registru deschis, distribuit, care poate înregistra 
tranzacţiile între două părţi eficient şi într-un mod verificabil şi permanent", (lansiti and 
Lakhani 2017) folosind o reţea peer-to-peer. Tranzacţia este numirea iniţială (botezul, 
conform lui Kripke), iar rețeaua peer-to-peer reprezintă sistemul de comunicare 
bilaterală între două noduri din lanţul de blocuri respectiv doi utilizatori ai unei 
comunităţi. După înregistrarea datelor (acceptarea referinţei), datele/referinţa dintr-un 
bloc/propoziţie dat nu pot fi modificate retroactiv fără modificarea tuturor 
datelor/referinţei din toate blocurile/propoziţiile incluse în acel lanţ, ceea ce necesită 
consensul reţelei (a nodurilor din lanţ, repectiv a utilizatorilor în cazul teoriei cauzale). 
Spre deosebire de blockchain, unde comunicarea blocului se face doar între două noduri, 
şi astfel se formează un lanţ cronologic, în cazul unei comunităţi comunicarea referinţei 
se poate face de la un utilizator la mai mulţi utilizatori simultan, care pot transmite apoi 
mai departe referinţa, astfel încât aici putem vorbi de fapt de un sistem arborescent, un 
arbore cauzal de referinţă. În blockehain, simultan cu transmiterea datelor se pot 

transmite şi alte informaţii suplimentare, dar acceptarea se face doar pentru datele 
tranzacţiei, informaţiile suplimentare dau detalii despre tranzacţii dar nu contează la 
acceptare. În această potenţială teorie cauzală, la fel, se pot transmite informaţii 
suplimentare (descrieri) simultan cu referinţa, dar acestea nu se iau în considerare la 
acceptarea referinţei de către ceilalţi utilizatori. Din acest punct de vedere, o astfel de 
teorie a unui arbore cauzal de referinţă acceptă mai degrabă ideea lui Saul Kripke, că într- 
o teorie cauzală nu contează descrierile. În cazul în care se intenţionează includerea 
descrierilor în arborele cauzal de referinţă, iar unele din aceste descrieri se modifică, 
dispar sau se adaugă în timp, se poate imagina un sistem de marcaj temporar pentru a 
înregistra schimbările. O idee ar fi, conform Tom Gruber în lucrarea Despre principiile 
de proiectare a ontologiilor utilizate pentru schimbul de cunoştinţe, (Gruber 2008) 
descrierile pot fi asimilate ontologiei ca termen tehnic în domeniul informaticii: 
Pa L] . . [9] . . 
O ontologie este o descriere (ca o specificare formală a unui program) a conceptelor şi a 
relaţiilor care pot exista formal pentru un agent sau o comunitate de agenţi. 

Această definiţie este compatibilă cu utilizarea ontologiei ca set de definiţii 

conceptuale, dar mai general. Şi este un alt sens al cuvântului decât folosirea lui în 

filosofie.” 

O astfel de teorie cauzală devine astfel, la fel ca blockcehain, un sistem sigur, 
distribuit, cu o toleranţă ridicată la erori. (Raval 2016) 

Fiecare acceptor al unei referințe memorează astfel obligatoriu legătura dintre 
nume şi obiect, şi opţional celelalte informaţii suplimentare (descrieri, atribute). Arborele 
cauzal se propagă doar prin utilizatorii care au acceptat referinţa (acceptori), iar aceştia 
la rândul lor pot transmite mai departe altor membri ai comunităţii referinţa în cadrul 


unor discuţii ulterioare, care pot deveni la rândul lor acceptori atunci când acceptă 


referinţa respectivă. 

Fiecare nod/membru al unei comunităţi poate iniţia o nouă tranzacţie/poate numi 
un obiect printr-un botez iniţial, care constituie punctul de plecare a unui nou lanţ/arbore 
în măsura în care este acceptat de alte noduri /membri. 

Comunitățile care includ arborele cauzal al referinţei pot fi deschise (pot include 
noi membri care acceptă referinţa stabilită), închise (referinţa este transmisă doar între 
membrii actuali ai comunităţii - în cazul unor grupuri ezoterice, de exemplu, sau al unor 
referinţe considerate secrete), sau permeabile, în care referinţa este transmisă în afara 
comunităţii doar în condiţii speciale. 

În cazul în care unul din noduri/membri are, pentru numele acceptat, şi o altă 
referinţă, sau modifică (intenţionat sau nu) referinţa acceptată pentru numele respectiv, 
se formează o nouă ramură pentru noua referinţă, dar nu în acelaşi plan cu referinţa 
acceptată în consens de ceilalţi utilizatori. Acesta este cazul unei schimbări de referință 
în teoriile cauzale. Se poate ajunge astfel la un arbore cauzal tridimensional al 
referinţei, iar noua ramură constituie botezul iniţial pentru noua referinţă. În cazul în 
care această nouă referinţă este acceptată de alţi membri, ea se transmite cauzal prin 
arborele bidimensional nou format, paralel cu arborele dimensional deja existent din care 
s-a desprins. 

Pentru mai mulţi arbori bidimensionali componenți ai unui arbore tridimensional, 
arborele bidimensional care s-a dezvoltat cel mai mult devine arborele bidimensional 
principal al arborelui tridimensional (cazul unui nume referind la o persoană celebră). 
Ceilalţi arbori bidimensionali componenți ajung arbori secundari. 

O astfel de teorie poate fi interpretată ca un rezultat al notării sintactice într-un 
câmp de referinţă, pe baza teoriei narative dezvoltate de Paul Ricoeur în Time and 
Narrative. (Ricoeur 1988) Pentru Paul Ricoeur , există o ordine şi o structură a istoriei 

transmise prin naraţia istoriei, altfel istoria ar fi neinteligibilă. Dar evenimentele și faptele 
din această istorie narată perturbă ordinea dominantă şi o reordonează. Ricoeur a 
examinat o serie de forme diferite de discurs extins, începând cu discursul metaforic. 
Discursul narativ este una din formele investigate de Ricoeur, (Pellauer and Dauenhauer 
2002) configurând concepte eterogene care identifică acţiunile într-un moment în care 
un lucru se întâmplă nu numai după altceva, ci şi din cauza altui lucru dintr-o poveste sau 
istorie care poate fi urmată. Reformează evenimentele fizice ca evenimente narative, care 
au sens deoarece spun ceea ce se întâmplă într-o poveste sau într-o istorie. Naraţiunile 
sunt întotdeauna o sinteză a conceptelor eterogene care configurează episoadele 
povestirii. 

În Time and Narrative, Ricceur a subliniat importanţa ideii unei identități 
narative. (Ricoeur 1988) Argumentul lui Ricoeur privind individualizarea continuă printr- 
o succesiune de etape. El porneşte de la filozofia limbajului şi de la problema identificării 
referinţei la persoane ca indivizi în sine, nu doar lucruri. Aceasta duce la considerarea 
subiectului vorbitor ca agent, trecând prin semantica acţiunii pe care Ricoeur o învățase 


din filosofia analitică. 


Concluzii 
Kripke a fost conştient de faptul că pot exista mai multe utilizări diferite pentru un 
nume, care se folosesc în contexte diferite (cu referinţe diferite). În botezul iniţial, un 
nume poate fi însoţit de o descriere. Dar Kripke consideră ca acea descriere să stabilească 
doar o referinţe şi nu este sinonimă cu numele cu care este asociată. Din acest motiv, 


Searle critică teoria cauzală. 


25 


Nicolae Sfetcu: Teorii cauzale ale referinței pentru nume proprii 


Conform lui Sikander Iamil, contextele în care se fac declaraţii sunt, de asemenea, 
importante în identificarea şi determinarea referinţelor. Donald Davidson încearcă să 
bifurce teoria semnificației în două metode, metoda blocului de construcţie (propunerile 
mai simple le formează pe cele complexe) şi metoda holistică (se începe cu propoziţii 
complexe şi apoi se analizează componentele sale). Prima metodă nu este o abordare 
pragmatică, în timp ce a doua poate servi doar pentru a înţelege componentele, dar 
valoarea semantică a propoziției poate fi distorsionată. (Jamil 2011) Pentru teoria 
semnificației prin metoda blocului de construcţie a lui Davidson, teoria cauzală nu posedă 
nicio valoare pragmatică. 

Eliot Michaelson şi Marga Reimer iau în considerare patru moduri distincte în care 
termenii referenţiali s-ar putea referi la anumite obiecte şi indivizi din lume. (Michaelson 
and Reimer 2019) 

1. Modelul descriptivist: cuvintele sunt asociate cu un conţinut descriptiv pentru a 
identifica un anumit referent; 

2. Modelul cauzal: cuvintele sunt asociate cu lanţurile cauzale pornind de la un 
"botez" iniţial al referentului; 

3. Modelul caracterelor: cuvintele sunt asociate cu reguli obișnuite de referinţă, care 
implică elementele repetabile ale contextului, identificând referentul din aceste 
elemente; 

4. Modelul intenţionalist: cuvintele sunt folosite intenţionat pentru a se referi la 
anumite obiecte, ca parte a unor acţiuni intenţionate complexe care vizează cumva 
anumiţi referenţi. 

Dintre acestea trei modele de referință sunt de bază în metasemantica termenilor 
referenţiali: modelul descriptivist, modelul lanţului cauzal şi modelul caracterelor. 

Ultimele două, prin hibridizare, pot ajuta la clarificarea unor aspecte importante din 
teoria indexicală a numelor. Kaplan propune să se stipuleze că contextul, pe lângă 
vorbitor, loc, timp, etc., să includă şi cel mai important individ care poartă un nume dat. 
Dar pare dificil de folosit întotdeauna numele pentru a se referi la cel mai important 
individ al acelui nume într-un context. În plus, acceptarea acestui tip de teorie indexicală 
presupune renunţarea la unele dintre avantajele teoriei cauzale, inclusiv simplitatea, şi 
faptul că astfel nu am mai transmite nume pentru lucruri, doar referinţa la cel mai 
important purtător al acelui nume într-un anumit context. 

Teoria cauzală poate fi considerată un caz special al teoriei caracterelor, în care 
termeni precum numele şi regulile sunt explicaţi în cadrul unui lanţ cauzal. 

Teoria cauzală oferă moduri de gândire despre un obiect prin transmiterea unui 
nume. Aici comunicarea este simplă, cu condiţia recunoaşterii numelui care a fost rostit 
într-o anumită ocazie. Dar teoria cauzală este un model ne-expansionist de referinţă, fiind 
utilizată de obicei doar pentru referirea la nume. Ea va trebui să permită existenţa şi a 
altor tipuri diferite de relaţii pentru a stabili referinţa şi pentru alte tipuri de termeni 
referenţiali şi utilizări diferite ale aceluiaşi termen. 

Referitor la teoria narativă, unii cercetători consideră că naraţiunea este o abilitate 
cognitivă instrumentală sau un instrument lingvistic, în timp ce alţii o consideră o 
categorie ontologică legată de modul în care oamenii sunt în lume (Meretoja 2014, 89) 
sau înţeleg viaţa umană în sine ca având un caracter narativ. (Maclntyre 2007, 114) O altă 
diviziune teoretică cu privire la rolul narativului există între o tradiţie empirică 
denunţând naraţiunea ca un concept filosofic fundamental (G. Strawson 2004) şi o 
tradiţie hermeneutică respingând ideea de experienţă nemediată de naraţiuni şi susţine 
că toate reprezentările lumii sociale umane sunt mediate de interpretarea lingvistică 

umană, (Taylor 1971, 4) că subiectivitatea este întotdeauna mediată de limbaj, semne, 
simboluri şi texte". (Meretoja 2014, 96) 

David Kaplan sugerează că metoda hermeneutică a lui Ricoeur, precum şi analiza 
cercului hermeneutic dintre experienţa umană și naraţiune pot îmbogăţi analiza 
contextului prin includerea noţiuni de mediere lingvistică şi socială. (Kaplan 2006, 43-— 
44) 

Referinţa este în general interpretată ca o relaţie între limbaj şi realitate, dar 
W.V.0O. Quine susţine (Quine 1960) că aceasta este în mod inerent nedeterminată sau 
"inscrutabilă", respectiv nu putem determina ce înseamnă aceasta. 

O problemă discutată de Peter Unger (Unger 1980) şi Geach (Geach 1962) este că 
pentru multe obiecte fizice există mai mulţi candidaţi pentru a fi referentul unui termen 
referenţial singular. Fără o modalitate de a selecta unul dintre acestea ne putem întreba 
în ce măsură pot fi referenţi. 

Donald Davidson este chiar mai radical. (Davidson 1977) EI susţine că referinţa 
este o noţiune teoretic iraţională, inutilă într-o teorie semantică sau o teorie a sensului 
strict şi literal. Argumentul său este că nu este posibilă nicio explicaţie substanţială de 
referinţă. 

De asemenea teoriile deflaţioniste ale referinţei susţin că nu există nimic mai mult 
în noţiunea de referință decât ceea ce este capturat de instanţele unei scheme precum: “a 
se referă la a. (Field 2001) 

Dar, cu toate problemele evidenţiate, natura relaţiei dintre limbă şi realitate 


continuă să fie una dintre cele mai discutate şi dezbătute temeinic în filosofia limbajului. 

